Galileo (positsioneerimissüsteem)
Galileo on alatest 2016. aastast toimiv ülemaailmse satelliitnavigatsiooni teenus, mis vahendab GNSS-i (Global Navigation Satellite Systems) informatsiooni. Galileo on loodud Euroopa Liidu poolt Euroopa Kosmoseagentuuri vahendusel ja seda haldab Euroopa GNSS-i Agentuur. Galileo peakontor asub Tšehhi pealinnas Prahas ning kaks peamist juhtimiskeskust asuvad Saksamaal Oberpfaffenhofenis ja Fucinos Itaalias. Projekti maksumuseks on praeguseks kujunenud 10 miljardi eurot. Galileo üks eesmärke on pakkuda Euroopa riikidele Venemaa GLONASS-ist, Hiina BeiDoust ning Ameerika Ühendriikide GPS-ist eraldi toimivat suure täpsusega ülemaailmset navigatsioonisüsteemi. Galileo töötab avaliku teenusena (Open Service) ning teenus on erilise garantiita. Süsteemi kuulub 26 satelliiti. Galileo projekt on nimetatud Itaalia astronoomi Galileo Galilei auks. Kasutada võib ka pikka nimetust "Galileo positsioneerimissüsteem", kuid et mitte tekitada segadust GPS-i ja Galileo pika nime lühendi vahel, soovitatakse eelistada nime lühivarianti "Galileo". Teenusest saavad kasu otsingu- ja päästetöötajaid, lisades MEOSAR-i (ingl k Medium Earth Orbit Search and Rescue) süsteemile tagasiside võimaluse. Galileo satelliidid on varustatud transponderitega, mis vahendavad hädasignaale hädasolijate ja päästekeskuste vahel. Võimalus hädasolijale vastust saata on suur uuendus olemasolevale COSPAS-SARSAT (ingl k COSPAR Satellite – Search and Rescue Satellite) programmile, mis seni tagasisidet ei saada. Testide tulemusena suudeti 77% hädasignaalidest täpsustada 2 kilomeetri raadiusse, 95% hädasignaalidest 5 kilomeetri raadiusse. Kõik hädasignaalid suudeti edastada päästekeskusele 90 sekundi jooksul, mis ületas süsteemile esitatud miinimumnõude 10 minutit.